Kremský, Peter, poslanec NR SR (2023-03-22):
Dobre, ďakujem veľmi pekne, pán predsedajúci. Ja len pár slov, pretože keď som reagoval vlastne ešte v rozprave, tak bol tu taký hluk, že som nepočul ani vlastné slovo a, žiaľ, niektorí poslanci sa nevedia správať a majú rôzne krčmové spôsoby, takže skúsim odpovedať ešte pár faktických vecí, na pripomienky a na podnety, ktoré tu boli vznesené. Vážim si vecné pripomienky, pani kolegyňa Zemanová, myslím si, že tam to vaše narážanie na toho, koho zastupujem, bolo asi spôsobené trošku, že ste stratila nervy, myslím si, že takto by sme sa tu asi nemali rozprávať, takže skúsim k tomu, čo ste konkrétne hovorili. K tým jednotlivým zmenám v procese EIA a v procese povoľovania. No to, čo prináša táto novela zákona, je hlavne stanovenie lehôt. Myslím si, že veľakrát už sme tu v parlamente riešili a myslím si, že aj strana SaS bola vždycky toho zástancom, že mali by byť jasné pravidlá. Je veľmi škodlivé, keď občan má presné lehoty na to, čo musí dodržať, do koľko dní má zareagovať, do koľko dní môže podať odvolanie, do koľko dní má niečo zaplatiť, ale štát žiadne lehoty nemá. To je veľmi, veľmi škodlivý stav, to určite sa na tom zhodneme, pretože to vyvoláva v občanovi krivdu, že asi niečo nie je v poriadku, keď platia iné pravidlá pre mňa a iné platia pre štát. Presne tak to je aj vo firemnom svete. Keď tá firma má presné lehoty, čo musí dodržať, 30. marca je daňové priznanie, do vtedy treba zaplatiť a tak ďalej, a potom štát nemá žiadne lehoty, tak asi niečo nie je v poriadku, asi je to pokrivené. Čiže toto pokrivenie sa snažíme napraviť. Snažíme sa dať do poriadku. Poviem pár príkladov. Napríklad v bode tri, tam nahrádzame slovo bezodkladne od podania návrhu, prípadne od jeho doplnenia oznámi, hej, čiže bezodkladne. V bode päť, pripájajú sa slová o lehotu nie dlhšiu ako 15 dní. V bode šesť, obvodný banský úrad rozhodne o návrhu na určenie chráneného ložiskového územia najneskôr do dvoch mesiacov od jeho podania, prípadne od jeho doplnenia. Hej? Čiže to sú tie veci, ktoré tam vlastne presadzujeme do tejto novely. V bode jedenásť, o lehotu nie dlhšiu ako 15 dní. A tak ďalej. Čiže nám ide o to, aby aj pre štát platili rovnaké pravidlá, že má nejakú lehotu, musí ju dodržať a nie donekonečna, donekonečna tam niečo dokladať, donekonečna vznášať tie isté pripomienky, tie isté námietky a znova donekonečna ich ten úrad musí riešiť. Proste tam musí už niekedy dôjsť k rozhodnutiu, musí sa ten úrad rozhodnúť, musí dať nejakú lehotu, aby to bolo všetko jasné. Čiže nastavenie pravidiel je veľmi dôležité. K tej vlastnej ťažbe a prieskumným vrtom. Áno, samozrejme, každý, keď si predstaví, že niekde v jeho záhrade by prišla nejaká vrtná súprava a by mu tam vŕtala, tak ho premkne hrôza, ale, samozrejme, takto sa to nedeje. Tie ložiská majú určitú rozlohu, ktorá je v desiatkach, stovkách hektárov niekedy, čiže v podstate tá ťažobná spoločnosť najprv odhaduje, kde asi by to bolo vhodné, ako sa to ložisko rozkladá a potom hľadá aj podľa dostupnosti vhodné miesto, kde urobiť prieskumný vrt. Ak si predstavujete prieskumný vrt ako nejakú ekologickú katastrofu, tak to vôbec nie je tak, aj kolega Milan Kuriak spomínal, my sme sa boli pozrieť práve na takýto vrt, lebo sme to chceli vidieť na vlastné oči, je to naozaj areál 50x50, ktorý sa po využití a vyťažení vráti naspäť. Čiže to nie je niečo, čo by bolo nejaká ako keby mesačná krajina. Čiže, čiže ak naozaj uvažujeme o vlastnej ťažbe, o tom, že by sme pokryli vlastným plynom 10 % spotreby Slovenska, o určitej aspoň čiastočnej sebestačnosti, ktorá by mala, opakujem, nahradiť dovoz plynu z krajín, kde sú zvyčajne totalitné režimy. To si zdôraznime. To nie je len Rusko. Ak nahradíme dovoz zemného plynu z Ruska dovozom z Kataru, možno z Líbye, možno z Venezuely, možno z iných krajín, ide z veľkej väčšiny o krajinu s viac alebo menej totalitnými režimami. Nehovorím, že sú to krajiny, kde všetkých mučia a zabíjajú, to nie, aj tam ľudia môžu žiť slušne a možno dobre si žijú mnohí, ale proste je ideálne byť sebestačný. A z takýchto krajín jednoducho nedovážať nič, pretože môže sa stať, že keď sa od nich staneme závislými, tak tam príde aj určitý tlak na Slovensko alebo na Európsku úniu a môže to byť veľmi nebezpečné. Tak ako sa to stalo nebezpečným v prípade Ruska. No ale ak takúto vlastnú ťažbu chceme, tak potom nemôžeme čakať, že bude niekde ďaleko, ďaleko, kde ju nevidíme, kde ani náhodou nezablúdime, kde proste je to úplne mimo nášho života. Napríklad niektoré tie vrty, ktoré sa robili v oblasti Trnavy, boli asi 50 metrov od diaľnice a asi 5 kilometrov od dediny. Napriek tomu niektorým obyvateľom tej dediny to vadilo, že je to príliš blízko. No viete, len to je presne o tom, že ak je to niekde tuto neďaleko, tak možnože mám pocit, že mi vŕtajú v záhrade. Ak je to niekde v Rusku, tak mi je to jedno. Ale to je veľmi pokrytecký prístup. Čiže skúsme tomu nastaviť jasné pravidlá, skúsme tomu nastaviť dobré podmienky, skúsme naozaj dať pozor, aby to nepoškodzovalo životné prostredie, aby to malo jasnú, slušnú úroveň a umožníme tým, ktorí naozaj majú tie technológie, aby ten plyn našli, aby ho ťažili. Tak ako ho ťažia, znova opakujem, desiatky rokov na Záhorí, neviem, či niekto z vás, kto chodí cez Záhorie, možno tam chodíte bicyklovať, možno tam chodíte na výlety, ja áno napríklad, tak že by sa pozastavil nad tým, že sa tam ťaží plyn alebo ropa. Proste je to niečo, na čo si tí ľudia úplne v pohode zvykli, nikto z nás to nerieši, pretože má to pravidlá, má to jasné obmedzenia, má to lokality, ktoré sa po vyťažení dajú do pôvodného stavu, niektoré sa dokonca využívajú ako plynové zásobníky doteraz, vďaka tomu máme v zime dostatok plynu, že sa tam v lete natlačí, čiže je to niečo, čo úplne v pohode funguje v energetickej sústave, len proste treba tomu dať jasné pravidlá a neobmedzovať to za každú cenu. Takže v tomto zmysle je aj tento náš návrh zákona a chcem vás požiadať o podporu, som, sme ochotní v druhom čítaní, samozrejme, diskutovať o zmenách, o úpravách, o vylepšeniach, prípadne doplneniach o podporu ďalších obnoviteľných zdrojov. Takže ďakujeme veľmi pekne za podporu.